สังคมข่าวหุ้น
ดัชนีวานนี้ (6 ก.ย.) ปิดที่ระดับ 1,633.87 จุด เพิ่มขึ้น 11.87 จุด (+0.73%) มูลค่าการซื้อขาย 70,060.33 ล้านบาท
ดัชนีวานนี้ (6 ก.ย.) ปิดที่ระดับ 1,633.87 จุด เพิ่มขึ้น 11.87 จุด (+0.73%) มูลค่าการซื้อขาย 70,060.33 ล้านบาท
6 ก.ย. 2565

ดัชนีวานนี้ (6 ก.ย.) ปิดที่ระดับ 1,633.87 จุด เพิ่มขึ้น 11.87 จุด (+0.73%) มูลค่าการซื้อขาย 70,060.33 ล้านบาท โดยดัชนีทำระดับสูงสุด 1,636.70 จุด และระดับต่ำสุด 1,624.92 จุด
“กรภัทร วรเชษฐ์” ผู้อํานวยการ ฝ่ายวิจัยและบริการการลงทุน บล.โนมูระฯ ประเมินภาวะตลาดหุ้นไทยวันนี้ (7 ก.ย.) คาด SET แกว่งตัวในกรอบแนวรับ 1,615-1,624 จุด แนวต้าน 1,644-1,647 จุด ตลาดยังคงติดตามการรายงานประชุมเฟด ถึงแนวโน้มเร่งขึ้นดอกเบี้ยนโยบาย และการรายงานตัวเลข PMI จากสหรัฐฯ ด้านปัจจัยของไทยติดตามความชัดเจนของมติการประชุมคณะรัฐมนตรี (ครม.) วันที่ 13 ก.ย. 2565 สำหรับหุ้นแนะนำ SCB เป้าหมาย 155 บาท, TLI เป้าหมาย 20.10 บาท, GPSC เป้าหมาย 90 บาท
ธนาคารทิสโก้ย้ำลูกค้าอาศัยจังหวะหุ้นย่อตัว ซื้อหุ้น 4 ธีมที่รายได้และกำไรมีโอกาสเติบโตในระยะยาวไม่หวั่นเศรษฐกิจถดถอย ได้แก่ 1. กลุ่มเฮลท์แคร์ 2. กลุ่มเทคโนโลยี 3. กลุ่มดาวเด่นเอเชีย ได้แก่ จีน อินโดนีเซีย และเวียดนาม และ 4. กลุ่มพลังงานสะอาด
บล.กสิกรไทย จำกัด ชี้ บริษัท จัสมิน อินเตอร์เนชั่นแนล จำกัด (มหาชน) หรือ JAS ระบุ เมื่อวันที่ 5 ก.ย. ที่ปรึกษาอิสระ แนะนำให้ผู้ถือหุ้นของ JAS ปฏิเสธข้อเสนอขายหุ้น TTTBB และ JASIF ให้กับ ADVANC แต่บอร์ดยืนยันว่าดีลรายการนี้เหมาะสมแล้ว คงความเป็นไปได้ที่ 80% ที่ดีลนี้จะเกิดขึ้นเพราะคาดจะสร้างมูลค่าที่น่าดึงดูดใจให้กับ ADVANC ในการยืนยันคำเสนอซื้อ แม้ว่าจะไม่ได้ส่วนลดค่าเช่า ปรับเพิ่มคำแนะนำเป็น “ซื้อ” ที่ราคาเป้าหมายใหม่ที่ 2.82 บาท เพราะการเทขายในช่วงที่ผ่านมาสะท้อนถึงระดับความเชื่อมั่นที่ต่ำเกินไปว่าดีลนี้จะประสบความสำเร็จ
สำนักงาน ก.ล.ต. ระบุว่า ด้วยสถานการณ์เรื่องสินทรัพย์ดิจิทัลที่ได้มีการเปลี่ยนแปลงไปอย่างรวดเร็ว เพื่อให้เกิดการส่งเสริมนวัตกรรมทางการเงินใหม่ ๆ และเพื่อให้กลไกการคุ้มครองผู้ลงทุนมีประสิทธิภาพมากยิ่งขึ้น รวมถึงสอดคล้องกับทิศทางการกำกับดูแลในต่างประเทศ ก.ล.ต.จึงเตรียมแต่งตั้งคณะทำงานเพื่อพิจารณาแก้ไข พ.ร.ก. สินทรัพย์ดิจิทัลฯ พ.ศ. 2561 โดยมีผู้แทนจากหน่วยงานต่าง ๆ ที่เกี่ยวข้อง เช่น สศค. และ ธปท. เป็นต้น ร่วมเป็นคณะทำงาน และมีเลขาธิการคณะกรรมการกฤษฎีกา ให้เกียรติร่วมเป็นที่ปรึกษา
บริษัท ไทยออยล์ จำกัด (มหาชน) หรือ TOP แจ้งในแบบไฟลิ่งต่อสำนักงาน ก.ล.ต. ถึงราคาหุ้นเพิ่มทุนที่เสนอขายให้แก่ประชาชนทั่วไป โดยได้กำหนดช่วงราคาที่หุ้นละ 52.0-54.0 บาทต่อหุ้น จะจัดสรรให้แก่ผู้ถือหุ้นเดิมของบริษัท เฉพาะกลุ่มที่มีสิทธิได้รับการจัดสรรตามสัดส่วนการถือหุ้นในวันที่ 9-16 ก.ย. 2565, จัดสรรบุคคลตามดุลพินิจของผู้จัดจำหน่ายหลักทรัพย์ ในวันที่ 9-16 ก.ย. 2565 เช่นกัน
บริษัท  ทีม คอนซัลติ้ง เอนจิเนียริ่ง แอนด์ แมเนจเมนท์ จำกัด (มหาชน) หรือ TEAMG แจ้งตลาดหลักทรัพย์การเปลี่ยนแปลงโครงสร้างผู้ถือหุ้นของบริษัท หลังจากที่นายธีระชัย รัตนกมลพร ผู้ถือหุ้นใหญ่ บริษัท ดิทโต้ (ประเทศไทย) จำกัด (มหาชน) หรือ DITTO ได้แจ้งต่อสำนักงาน ก.ล.ต. ถึงการเข้าซื้อหุ้นของบริษัทเพิ่มอีก เมื่อวันที่ 1 ก.ย. 2565 ในจำนวน 0.3521% ทำให้กลุ่มครอบครัวรัตนกมลพร เข้ามาเป็นผู้ถือหุ้นใหญ่อันดับหนึ่ง โดยถือหุ้น 15.15%